钦定古今图书集成/理学汇编/经籍典/第188卷 > 李琪王霸世纪 > 序许世纪
## 钦定古今图书集成/理学汇编/经籍典/第188卷 > 李琪王霸世纪 > 序许世纪

许，在《春秋》不得为微国也。《春秋》书楚之事甚略也。二
百四十二年之间，许男卒葬，才七见于经，大夫名氏，
曾不一著于册。凡记许之事，自非从齐、晋、宋、楚之役，
则蒙晋、楚、齐、郑之兵，其他特书者，盖无几也。《春秋》所
为略于许，何哉？《春秋》列国，久于从楚者，莫许若也。盖
自齐桓会怀以后，一于向楚，凡百六十年之间，与晋
者才一二役，夷考其事，许之为国，终始实偪于郑。齐霸未衰，许常从齐；晋霸方竞，许常贰晋。然当其从齐
也，楚常不得以急许，而许犹以无恐于郑。及其贰晋
也，晋虽或无力以得许，而许亦未尝得帖然以从楚。
是何为耶？且许之始亡也，曰齐侯、郑伯入许；许之后
亡也，曰“郑游速帅师灭许。”是许之始终见偪于郑可
知也。然自郑庄公入许而不有其地，分许而不废其
祀，信有大造于许矣。未几争郑之事，突于葱实，而定
许之计，成于齐鲁。许庄遂因乱以入许，宜郑之日有
事于许也。而自齐桓既霸，许七从于会盟，三从于征
伐，虽面缚御璧之谋，忍决于楚人围许之馀，而衣裳
兵车之会，宁不替于诸侯？救许之后，郑人仅能一致，
浅事之侵，盖未病也。岂非许方秉义于从齐，郑亦不
得有辞于讨许欤？齐霸既微，宋事抑浅，伐郑会盂，且
服且贰，不足论矣。晋以文、襄之盛，犹不能致许于会
盟。自时厥后，伐郑围秦，惟曰“从楚”；伐吴灭赖，惟曰“从
楚。”阳桥之师，为大夫右；孟诸之至，为诸侯先。凡楚人
有事于中华，惟许是摄是赞，宜许之可以固事楚，而
无虞于他国也。然自晋文尝围以诸侯，襄公继以三
国，悼有荀罃之伐，平有荀偃之侵，犹曰“霸讨也。”以区
区之郑而伐以去疾，又伐以公子喜，既伐之，又围之，
使许人一迁于叶，再迁于夷，又迁于白羽，又迁于容
城，虽为之讼于楚，请于楚，至于其君不反于楚，而郑
不止也，是何仇许之深耶？岂非弃夏从楚，非所以即
安，而以外谋内，虽楚亦未易以逞欲。欤反复许之颠
末，则其从齐也，可以无恐于郑，背晋也，而不得以久
安于楚，亦明甚矣。呜呼！许，太岳之嗣，周之封国也。使
许不忘郑之大德，毋荒弃先王建诸侯设屏之意，以
辅翼王室，何恶乎郑，何畏“乎楚哉？”而反是也，宜《春秋》
之甚略之也。